Prije svega, zaista vam želim zahvaliti
što mogu na događanju TEDxGatewaya u Indiji govoriti o superjunacima.
Volio bih da sam osobno tamo, no to će biti sljedeća najbolja stvar.
Zaista bih volio podijeliti s vama
neke od stvari koje sam s godinama naučio
i podijeliti ih s umjetnicima i piscima Indije
koji će možda željeti stvarati nove superjunake
i njihove pustolovine.
U zadnje vrijeme mnogo razmišljam o Indiji jer sam radio
sa svojim dobrim prijateljem Sharadom Devarajanom te kompanijom Graphic India
na stvaranju novog indijskog superjunaka, Chakra The Invincible,
koji živi u Mumbaiju.
Moj cilj s Chakrom bio je vrlo jednostavan.
Želio sam unijeti istočnjački koncept kao što su čakre,
u zapadnjački svijet superjunaka.
Za mene će superjunaci uvijek poticati maštu ljudi
diljem svijeta bez obzira na podrijetlo,
jer mislim da ljudi uvijek traže nešto
što predstavlja idealnu osobu ili idealnu situaciju.
Skoro svi smo kao mali voljeli bajke.
Sjetite se samo priča o divovima i vješticama,
čarobnjacima, čudovištima
i stvarima koje su bile toliko prepune boja i veće od ičega što postoji.
A onda malo ostarite i postanete prestari za čitanje bajki.
No, nikada ne prerastete ljubav prema takvoj vrsti priče.
I ako promislite malo o tome,
priče o superjunacima danas su zaista poput bajki za odrasle.
Likovi su veći od samog života, baš kao i u bajkama.
Imaju isti tip supermoći:
neki mogu letjeti, neki su supersnažni, neki mogu biti nevidljivi.
To gledatelju i čitatelju daje priliku
da iznova prožive uzbuđenje koje su imali kada su bili mlađi.
Oni zaista čitaju bajke za odrasle
kada danas čitaju ili vide priče o superjunacima,
i zato ih toliko volim.
Za mene je ljudski aspekt superjunaka
oduvijek bio možda i najvažniji dio.
Time mislim, pretpostavimo da je vaš superjunak iznimno jak,
ili može letjeti ili trčati brzinom kometa,
ali sve dok ne vodite računa o njegovom privatnom životu,
vi čitate samo plitku, površnu priču.
To što osoba ima neku supermoć,
ne znači da ne mora imati iste osobne probleme
koje možemo imati vi ili ja.
Možda nema dovoljno novca,
možda ima neki obiteljski problem,
možda djevojka koju voli ne voli njega.
Ili možda djevojka koju voli ne želi imati ništa sa superjunakom.
Toliko je mnogo stvari kojih se možete dosjetiti,
koje oblikuju karakter i osobnost,
tako da superjunak ne bude samo jedno- ili dvodimenzionalan.
Vi želite trodimenzionalnog junaka
koji živi, diše, ima svojih briga
i proživljava stvari poput vas i mene,
s razlikom što ona ili on ima supermoć.
Spomenuo bih još nešto, većina pisaca -
i mislim da to nije baš sretno rješenje -
pokušavaju pisati nešto
u čemu misle da će uživati određeni dio publike.
Ja to nikada nisam mogao učiniti
jer ne znam kako drugi razmišljaju.
Znam samo ono u čemu ja uživam
pa svaki puta kada bih pisao priču,
uvijek sam pokušao napisati vrstu priče
u kojoj bih i sam uživao čitajući,
priču koja bi me zanimala dok je pišem,
iščekujući da saznam što će se sljedeće dogoditi.
Ne mogu znati što drugi misle,
ali znam što ja mislim
i mislim da nisam toliko drugačiji;
ako postoji vrsta priče koju volim,
tada mora biti mnogo ljudi koji vole isti tip priča.
Zato sam uvijek pisao za vlastiti užitak,
a ne kako bih udovoljio određenom tipu publike,
jer ne možete toliko dobro poznavati publiku kao što poznajete sebe.
I ako napišem priču u kojoj uživam pišući je
i jedva čekam saznati što će se sljedeće dogoditi,
tada se nadam da će se i popriličan dio publike
osjećati isto i jednako će uživati.
Ukratko,
uvijek sam nastojao udovoljiti sebi, ne drugima,
i nekako se čini da je to upalilo,
jer izgleda da nisam toliko drugačiji od ostalih.
Da zaključim,
preporučujem da koristite svoju maštu,
usudite se izraziti najluđu moguću misao.
Ako je to što stvarate uistinu drugačije i živopisno,
i ako je dobro napisano, ljudi će uživati u tome.
Kada kažem "dobro napisano",
mislim da možete imati i najfantastičniju ideju na svijetu,
čovjeka koji može letjeti brže od brzine svjetlosti.
To može biti zanimljivo,
ali ga morate učiniti vjerojatnim,
čitatelju ili publici morate dati
neki razlog da pomisle da on to zaista može.
Kako je stekao tu moć?
Podrijetla superjunaka su uvijek zanimljiva.
Ako imate pravo podrijetlo,
poput Spidermana kojeg je ugrizao radioaktivni pauk,
tada gledatelj barem ima nešto poznato
i može reći, " Pa, to se moglo dogoditi, a sada ću uživati u tome."
Stoga, iako pišete
neku vrstu bajke za odrasle,
nastojte zadržati dovoljno činjenica
i dati dovoljno detalja da čitatelj ili publika mogu reći,
"Pa, to se moglo dogoditi"
i tada se vaša publika počinje zabavljati.
Ali ako odete predaleko
i ne navedete razlog zašto je to tako,
tada to ponekad može biti previše.
Ono što vam želim reći je da pustite mašti na volju,
ali radnju uvijek temeljite na nekoj vrsti dokazive činjenice,
tako da to bude prihvatljivo čitatelju ili gledatelju,
da može u tome uživati jednako kao što vi uživate pišući o tome.
I zato, sretno!
Hvala na pažnji, zaista sam uživao s vama.
Excelsior!